**קרן מענקים**

* + 1. הקיבוץ יקים קרן בה הוא יפקיד כספים למטרת הענקת מענק לחברי הקיבוץ.
    2. מקורות הקרן יהיו עודפים/רווחים שיעביר הקיבוץ מפעילותו השוטפת או מכל מקור אחר עליו יוחלט בעתיד. בכפוף למגבלות הדין ובהתאם לכדאיות הכלכלית באותה עת.
    3. החברים שייהנו מן הקרן הינם כל מי שהוא חבר הקיבוץ ביום הקובע לשיוך דירות (להלן:"היום הקובע".)
    4. חבר הזכאי למענק מלא כאמור בסעיף 5 להלן הוא חבר שצבר 35 שנות ותק מיום הקבלה לחברות ועד גיל 65 . חבר שצבר פחות מ- 35 שנות ותק בהגיעו לגיל 65 יהיה זכאי לחלק היחסי (לדוגמא חבר שיהיו לו 28 שנות ותק בהגיעו לגיל 65 יהיה זכאי ל- 80% מהסכום המלא).
    5. סכום המענק המלא יעמוד על סך 45 שנות ותק x שכר המינימום הקבוע בחוק שכר מינימום. 1/3 יוענק לחבר בהגיעו לגיל 65 ו-2/3 יוענק ליורשי החבר לאחר אריכות ימיו של החבר. (לדוגמא: בהנחה ששכר המינימום הוא 4,000 ₪ סך סכום המענק הוא 180,000 ₪ . חבר עם 35 שנות ותק בגיל 65 יהיה זכאי ל- 60,000 ₪ בגיל 65 ו- 120,000 ₪ ביום הפטירה).
    6. כל סכום שיועבר לחבר על פי החלטה זו ניתן לחבר כמענק מותנה שיוחזר לקיבוץ במקרה של פקיעת חברותו בקיבוץ למעט עקב פטירה. סכום המענק ינוכה מדמי העזיבה המגיעים לחבר על פי על פי תקנות האגודות השיתופיות (חברות)(תיקון), התשס"ט – 2009, כללים בדבר זכויות חבר יוצא או מוצא מהקיבוץ (כללי עזיבה) או כל החלטה המשנה או מתקנת אותן.
    7. תנאי לקבלת מענק מהקרן יהא חתימת החבר על מסמך התחייבות בנוסח המצורף.
    8. פסקה חברותו של חבר בכל דרך שהיא, למעט פטירת החבר, הקיבוץ יהא רשאי לקזז ולנכות סכום המענק מכל סכום כספי שהקיבוץ יחוב לחבר באותה עת לרבות דמי העזיבה וקצבה על פי הכללים.
    9. הקיבוץ ינכה ויקזז מהתחייבותו לתשלום דמי עזיבה ו/או קצבה לחבר את הסכומים שהופקדו בחשבון החבר בקרן על פי החלטה זו. לעניין התחשבנות זו, ישאו הסכומים שהופקדו על שם החבר הפרשי הצמדה למדד המחירים לצרכן בתוספת הריבית הנהוגה לגבי יתרות זכות בחשבונות החברים בקיבוץ.
    10. נפטר החבר בעודו חבר הקיבוץ – תהפוך יתרת הפיקדון למענק סופי שיעמוד לזכותם של יורשי החבר, בניכוי חובות שחב החבר לקיבוץ ערב פטירתו.
    11. המענק יוענק ליורשי החבר עם הצגת צו ירושה או צו לקיום צוואה מאושר כדין.
    12. לקיבוץ תהא זכות לקזז מן הסכומים שנצברו בחשבון החבר בקרן כל חוב של החבר לקיבוץ. למען הסר ספק, קוזז חוב מחשבון החבר כאמור, לא יהא בכך כדי לפגוע ברישומם של הסכומים שהופקדו מלכתחילה כסכומים ששולמו על חשבון המענק. במקרה כזה, יראו את החבר, במקרה שחברותו נפסקה, כמי שכבר קיבל תשלום דמי עזיבה בגובה הסכום שהופקד לזכותו בחשבונו בקרן.
    13. חבר החייב לקיבוץ כספים במועד הפקדת הכספים לחשבונות החברים לקרן – יקבל את המענק או חלקו על דרך של קיזוז החוב הקיים לקיבוץ כך שרישומי הקרן ישקפו את מלוא המענק לו היה זכאי לולא הקיזוז.
    14. חבר יהא זכאי למשוך יתרה שנצברה בחשבונו בקרן בתנאים המפורטים בסעיף 5 – וזאת עד תקרה של 1/3 מן הסכום הכולל כאמור בסעיף 5 לעיל.
    15. מבלי לגרוע מן האמור לעיל, זכותו של החבר למשוך כספים מן החשבון מותנית במילוי החלטות הקיבוץ ובקיום כל התחייבויות החבר כלפי הקיבוץ, ובכלל דיווח ו/או מסירת הכנסות בגין או עקב עבודה ו/או משלח יד.
    16. הקיבוץ רשאי להתחשב בסכומים שהופקדו לזכות החבר בחשבונו בקרן במקרה שהחבר נזקק לסיוע מן הקיבוץ למימון צרכים מיוחדים לרבות רשת ביטחון כהגדרתה בהחלטות הקיבוץ, שאינם חלק מן ההקצבה השוטפת שמקבל החבר מן הקיבוץ.
    17. הזכויות מכח החלטה זו הינן אישיות ואינן ניתנות להמחאה או העברה לאחר.
    18. אין בהוראות החלטה זו כדי לשמש תקדים מחייב כלשהו או בסיס לתביעת זכות כלשהי של חבר או חליפו מן הקיבוץ. המענקים המותנים ניתנים לחברים על ידי הקיבוץ לפנים משורת הדין ואין לגזור או להקיש מהם זכות כלשהי לחבר או למי מטעמו למעט האמור במפורש בהחלטה זו.
    19. למען הסר ספק יובהר כי אין בהחלטה זו כדי ליצור או להעניק זכויות לחברים לשעבר או ליורשי חברים שנפטרו טרם היום הקובע.
    20. כספי הקרן ינוהלו בחשבון נפרד מעסקי הקיבוץ ו/או במסגרת קרן המילואים שהקים הקיבוץ.

היה ומהלך העברת זכויות בדירות לחברים (שיוך דירות) לא יתבצע בפועל (אם בשיוך קנייני או חוזי או בכל דרך אחרת שתקנה העברת זכויות בדירות לידי החברים) ינהגו בדירות החברים כדלקמן:

* + 1. דירות החברים תשארנה בבעלות הקיבוץ.
    2. בנים של חברי קיבוץ יהיו רשאים להתגורר בדירת הוריהם לאחר אריכות ימיהם של ההורים תמורת תשלום שכ"ד מתאים וחתימה על הסכם הרשאה.
    3. הקיבוץ לא יהא רשאי לפנות בנים המתגוררים בדירת הוריהם במידה והבנים יעמדו בתנאי הסכם ההרשאה וישלמו את תשלומי שכ"ד כסדרם.

**התחייבות**

אני הח"מ \_\_\_\_\_\_\_\_\_\_\_\_ ת.ז. \_\_\_\_\_\_\_\_\_\_\_\_\_ חבר קיבוץ כפר חרוב מתחייב בזאת כלפי הקיבוץ כלהלן:

הואיל וביום \_\_\_\_\_\_\_ העביר הקיבוץ לרשותי סך \_\_\_\_\_\_\_\_ ש"ח (להלן: "המענק המותנה") בהתאם להחלטות האסיפה הכללית בדבר קרן מענקים מיום \_\_\_\_\_\_\_\_ (להלן: "החלטת האסיפה");

והואיל והמענק המותנה, ניתן לי על ידי הקיבוץ **בתנאי** שיוחזר עם הפסקת חברותי בקיבוץ למעט עקב פטירה או במקרה שאהיה זכאי לדמי עזיבה מכל סיבה אחרת;

**אשר על כן:**

1. היה ותיפסק חברותי בקיבוץ מסיבה כלשהי למעט עקב פטירה או אהיה זכאי לדמי עזיבה מסיבה אחרת, יתקיים התנאי שבבסיס המענק ואחזיר לקיבוץ מיד עם דרישתו הראשונה את מלוא שווי המענק.

"שווי המענק" - ערכו של כל סכום שקיבלתי כאמור כשהוא משוערך על ידי הצמדה למדד מיום קבלתו ועד ליום החזרתו. על אף האמור, במידה ושווי המענק גבוה משווי דמי העזיבה המגיעים לי, כהגדרתם בהחלטת האסיפה, יהיה שווי המענק לעניין התחייבות זו, בגובה דמי העזיבה.

1. עם קיום התנאי האמור במבוא, יהא הקיבוץ רשאי לקזז את שווי המענק מכל זכות המגיעה לי ממנו לרבות מדמי עזיבה ו/או קצבה פנסיונית (לאחר היוונה על פי הוראות כללי האגודות השיתופיות (זכויות חבר יוצא או מוצא מקיבוץ ("הכללים").
2. הובהר לי היטב ואני מסכים לכך שהמענק המותנה מהווה תשלום "על חשבון" דמי העזיבה ולא אשמע בטענה כי מגיעים לי דמי עזיבה או קצבה למרות האמור לעיל וכי טענה כאמור או יישומה תהא בבחינת התעשרות שלא כדין על חשבון הקיבוץ.
3. ידוע לי ואני מסכים לכך שההסדר הקבוע לעיל מבוסס על החלטת אסיפה שנתקבלה כדין על ידי הקיבוץ ועל כן (בין השאר) יראו בשווי המענק נכס שעל העוזב להעביר לקיבוץ עם עזיבתו כאמור בסעיף 15 (א) לכללים.
4. הריני מסכים כי הקיבוץ זכאי לקזז חובות שאהיה חייב לו טרם הפסקת חברותי או עם הפסקת חברותי מן המענק הצבור לזכותי בפועל וזאת, למען הסר ספק, מבלי לפגוע בשווי המענק כפי שהוגדר בסעיף 1 לעיל. כך למשל היה וביום מסוים תעמוד יתרת חשבוני בקרן על סך 100,000 ₪ ולמחרת יקוזז ממנה חובי לקיבוץ בסך 50,000 ₪ - הרי שאם תיפסק חברותי בקיבוץ לאחר מכן יהא הקיבוץ רשאי לנכות ממענק העזיבה שלי סך 100,000 ₪.

\_\_\_\_\_\_\_\_\_\_\_\_\_

חתימה

תאריך \_\_\_\_\_\_\_\_\_\_\_\_\_